16 Ke moka a re le go barutiwa ba gagwe: “Monna yo mongwe wa mohumi o be a na le molaki+ yoo a bego a latofatšwa ka gore o mo senyetša thoto.+ 2 Ka gona, a mmitša a re: ‘Ke’ng seo ke se kwago ka wena? Tliša pego+ ya bolaki bja gago, gobane o ka se hlwe o sa laka ntlo ye.’ 3 Ke moka molaki a ipotša a re: ‘Ke eng seo ke tlago go se dira ge e le mo mong wa ka+ a tla ntšeela bolaki? Ga ke na matla ka mo go lekanego go ka lema gomme ke hlabja ke dihlong tša go kgopela. 4 Aga! Ke tseba seo ke tlago go se dira, e le gore ge ke tlošwa bolaking, batho ba tle ba nkamogele magaeng a bona.’+ 5 Ge a biditše yo mongwe le yo mongwe wa bao ba kolotago mong wa gagwe, a re go wa pele: ‘O kolota mong wa ka bokae?’ 6 Yena a re: ‘Tekanyo ya magapa* a lekgolo a makhura a mohlware.’ A re go yena: ‘Boela morago le tumelelano ya gago e ngwadilwego o dule fase gomme o ngwale ka pela tše masomehlano.’ 7 Ka morago, a re go yo mongwe: ‘Bjale wena o kolota bokae?’ Yena a re: ‘Tekanyo ya dipitša* tše lekgolo tša korong.’ A re go yena: ‘Boela morago le tumelelano ya gago e ngwadilwego gomme o ngwale tše masomeseswai.’ 8 Ke moka, mong wa gagwe a reta molaki yoo gaešita le ge e be e le yo a sa lokago, gobane o dirišitše bohlale bjo bo holago;+ gobane bana ba tshepedišo ye ya dilo ba hlalefile ka tsela e holago molokong wa bona go feta kamoo bana ba seetša ba lego ka gona.+ 9 “Le gona ke re go lena: Itireleng bagwera+ ka mahumo a sa lokago,+ e le gore ge a fela, ba le amogele mafelong a bodulo a sa felego.+ 10 Motho yo a botegago go se senyenyane, o botega le go se segolo, gomme motho yo a sa lokago go se senyenyane, ga a loka le go se segolo.+ 11 Ka gona ge e ba le se la itlhatsela le botega mabapi le mahumo a sa lokago, gona ke mang yo a tlago go le gafela sa kgonthe?+ 12 Le gona, ge e ba le se la itlhatsela le botega mabapi le sa yo mongwe,+ ke mang yo a tlago go le nea sa lena? 13 Ga go na mohlanka wa lapa yo a ka hlankelago marena a mabedi, gobane o tla hloya yo mongwe gomme a rata yo mongwe goba o tla kgomarela yo mongwe gomme a nyatša yo mongwe. Le ka se be bahlanka ba Modimo le ba mahumo.”+ 14 Bjale Bafarisei bao e bego e le barati ba tšhelete ba be ba theeditše dilo tše ka moka gomme ba mo šinyalalela.+ 15 Ka gona a re go bona: “Ke lena bao le ipolelago gore le lokile pele ga batho,+ eupša Modimo o tseba dipelo tša lena,+ gobane seo batho ba bonago e le se segolo, ke selo sa makgapha mahlong a Modimo.+ 16 “Molao le Baporofeta* di bile gona go fihla go Johane.+ Go tloga ka nako yeo go ya pele, Mmušo wa Modimo o bolelwa e le ditaba tše dibotse, gomme mohuta o mongwe le o mongwe wa motho o phegelela go tsena go wona.+ 17 Ruri, go bonolo gore legodimo le lefase di fete+ go e na le gore karolwana e tee+ ya tlhaka ya Molao e se ke ya phethagatšwa.+ 18 “Yo mongwe le yo mongwe yo a hlalago mosadi wa gagwe gomme a nyala yo mongwe, o a hlotlola; yo a nyalago mosadi yo a hladilego monna wa gagwe, o a hlotlola.+ 19 “Go be go na le mohumi yo mongwe+ yo a bego a fela a apara seaparo sa mmala o mophepolo* le sa linene, a ipshina ka mahumo a gagwe letšatši le letšatši.+ 20 Eupša mokgopedi yo mongwe yo a bitšwago Latsaro o be a fela a bewa kgorong ya gagwe, a tletše dišo 21 a bile a kganyoga go khorišwa ke dilo tše di wago tafoleng ya mohumi. Ee, dimpša le tšona di be di etla di latswa dišo tša gagwe. 22 Bjale ge nako e dutše e feta, mokgopedi a hwa+ gomme a rwalwa ke barongwa a išwa sehubeng*+ sa Aborahama.+ “Mohumi le yena a hwa+ gomme a bolokwa. 23 Ge a le Bodulabahu,* a emišetša mahlo a gagwe godimo a le bohlokong,+ a bona Aborahama a le kgole gomme Latsaro a le sehubeng a na le yena. 24 Ka gona a goeletša a re: ‘Tate Aborahama,+ nkgaugele gomme o rome Latsaro gore a ine ntlha ya monwana wa gagwe meetseng a timole leleme+ la ka, gobane ke tlalelong mo mollong wo o tukago.’+ 25 Eupša Aborahama a re: ‘Ngwanaka, gopola gore o be o na le dilo tša gago tše dibotse nakong ya ge o be o phela, fela Latsaro yena o be a welwa ke dilo tše mpe. Lega go le bjalo, yena o a homotšwa mo, eupša wena o tlalelong.+ 26 Le gona ka ntle ga dilo tše ka moka, go epilwe lengope le legolo+ magareng ga rena le lena,+ moo e lego gore bao ba nyakago go tshelela go lena ba tloga mo ga ba kgone, le gona batho ba ka se tshele go tšwa moo go tla go rena.’+ 27 Ke moka a re: ‘Ge go le bjalo, ke a go kgopela Tate gore o mo rome ntlong ya tate, 28 gobane ke na le bana bešo ba bahlano, e le gore a yo ba nea bohlatse bjo bo tletšego, gore le bona ba se ke ba tla lefelong le la tlhokofatšo.’ 29 Eupša Aborahama a re: ‘Ba na le mangwalo a Moshe+ le a Baporofeta;+ a ba theetše ona.’+ 30 Ke moka a re: ‘Aowa hle, Tate Aborahama, eupša ge e ba yo mongwe yo a tšwago bahung a ka ya go bona ba tla itshola.’ 31 Eupša a re go yena: ‘Ge e ba ba sa theetše Moshe+ le Baporofeta, gona ba ka se ke ba kgolwa le ge yo mongwe a ka tsoga bahung.’”